שאריבקה

שאריבקה (באוקראינית: Шарівка; בפולנית: Szarawka; ברוסית: Шаровка) היא עיירה במחוז חמלניצקי שבאוקראינה, בה התקיימה עד השואה קהילה יהודית.

תולדות היישוב
שאריבקה נזכרת מתחילת המאה ה-16, ובאמצע המאה ה-17 נפגעה בידי הטטרים. בחלוקת פולין בסוף המאה ה-18 נכללה העיירה בתחום האימפריה הרוסית.

יהודי שאריבקה
בין מלחמות העולם נמנו בעיירה כ-650 יהודים, כרבע מתושביה, ותחת המשטר הסובייטי עבדו חלקם בקולחוז שהוקם בסמוך לעיירה.

ב-8 ביולי 1941, במהלך מבצע ברברוסה, נכבשה העיירה בידי הגרמנים, ועד מהרה הגיעו אליה פליטים יהודים משטחי פולין הכבושה ומבסרביה, כמו גם יהודים מכפרי הסביבה. בהמשך, רוכזו יהודי העיירה בגטו שהוקם בה, בו נצטוו לענוד טלאי צהוב, להעביר לשלטונות סכומי כופר ולהתייצב לעבודות כפייה. בשל תנאי המחיה הקשים בגטו, מתו רבים מיושביו ברעב וממחלות. בסוף קיץ 1941 הובאו לגטו שבעיירה יהודים נוספים מגטו פרמפול.

באוקטובר 1942 ריכזו שוטרים מקומיים בפקודת הגרמנים את כל הגברים הצעירים מהגטו שבעיירה, ורצחו אותם במחצבה סמוכה. יתר יושבי הגטו נרצחו עד תחילת נובמבר שלאחר מכן.

קישורים חיצוניים

 
 

גטאות באוקראינה
מחוז חמלניצקי: יישובים
קהילות יהודיות באוקראינה
קהילות יהודיות שהושמדו בשואה
יישובים שהוקמו במאה ה-15